Poul Andersen (S), 2004-05-18:
Vi synes jo, det er et fantastisk godt forslag, vi har lagt frem som tilbud til regeringen i dag, for der er jo en mellemliggende periode; regeringen har signaleret, at den vil nogle ændringer her fra 2007, og vi er meget imødekommende, for vi vil også deltage i forhandlinger om finansloven for 2005.
Sådan skal det, som hr. Keld Albrechtsen også på vores vegne har fremsat her i dag, opfattes.
Vi kan jo ikke stå stille, hvad angår de ting her.
Vi er meget positive over for de forhandlinger, der foregår omkring en strukturændring, men det har et helt andet forløb. Vi har altså en finanslov, som skal forhandles på plads, og der er nogle ting, som vi ønsker at få tilgodeset omkring taksttilskuddet.
Taksttilskuddet har jo virket på en god og fornuftig måde i forhold til brugerne.
Jeg tror nok, at det har overrasket regeringen og regeringspartierne, at der kom den store reaktion, da man tog det bort.
For det har faktisk også givet anledning
til nogle gode samarbejdsrelationer rundtomkring, hvor man har fået taget fat på prisfastsættelsen, billetsamarbejdet osv.
Det lå der altså også i de her ting, men det har man nok lykkeligt glemt. Så til skinnenettet: Det var da noget, der skulle fortsættes.
Det var jo en del af det, der ligesom lå i kortene; der skulle bare findes nogle nye penge.
Derfor har det også været et både-og for os og ikke et enten-eller, det vil jeg gerne sige her i dag, når jeg har lejlighed til det.
Jeg tror, at brugerne meget har opfattet den situation, den måde, som det har været håndteret på, som et meget arrogant signal om, at det var der ikke brug for: De midler, det koster at køre i kollektiv trafik, kunne de sagtens betale.
Det ønskede vi ikke at deltage i.
Derfor var der også en klar afvisning af det på det pågældende tidspunkt.
Derfor opfatter vi det også lidt som at prøve at fedtspille i forhold til, at man ville forsøge at skjule, hvad der var det reelle i forhold til anvendelsen af taksttilskuddet.
Jeg har nøje lyttet til, hvad ministeren har sagt her i dag om konklusionerne, men man kan jo tage de ting ud af konklusionerne, som man synes bør fremhæves.
Derfor vil jeg i hvert fald ikke undlade at tage det ud fra konklusionerne under punkt 6, side 28, hvor der meget klart og tydeligt står, at det ikke entydigt kan konkluderes, at de lokale og regionale myndigheder, der har gennemført takststigninger, der har oversteget pris- og lønudviklingen, samtidig har anvendt det statslige tilskud til takstnedsættelser til at reducere myndighedernes eget tilskud til den kollektive trafik.
Går jeg ind og ser også på de tilbagemeldinger, der er kommet fra HUR, ligger det jo klart, at man har måttet konstatere, at liberaliseringen fuldt og helt har slået igennem her, for prisen på busser er jo steget ganske gevaldigt, efter at der ikke har været den samme konkurrence, som der har været i starten, og sådan kan man gå ind og løfte mange af de her elementer op.
Når det er sagt, vil jeg gerne afslutningsvis sige, at systemet åbenbart ikke har fungeret godt nok. Vi skal finde et system, der er bedre.
Vi har lagt noget frem her i dag, men ministeren skal ikke sige, at ministeren og ministeriet ikke har været klar over, hvad der er foregået, for hvert år, i hvert fald hvert andet år, har hvert enkelt trafikselskab indrapporteret, hvilke prisstigninger der har været.
Det er ikke noget, der kan komme overraskende for ministeren, det burde det ikke være, for så er det, fordi der ikke er orienteret om det i ministeriet, fordi de er indgået skriftligt. Det skal man altså være klar over, når man diskuterer de ting.
Når det er sagt, glæder vi os til de fortsatte forhandlinger, vi har om strukturreformen, herunder også omkring fokuseringen på at prøve at få håndteret nogle bedre takstmodeller for fremtiden.
Vi er gået til de forhandlinger positivt, det vil vi fortsætte med at gøre, for vi mener, at vi også på det område bør finde nogle løsninger i fremtiden.
Men det handler altså om, at vi har et problem allerede med finansloven for 2005, og det er det, vi har lagt frem her i dag sammen med Enhedslisten, De Radikale og Kristendemokraterne, og vi mener, det i hvert fald kan være en løsning her og nu.